User:Widsith/Dream of the Rood

The Dream of the Rood

 * Hƿæt, ic sƿefna cyst, secᵹan ƿylle,
 * hƿæt me ᵹemætte to midre nihte,
 * syðþan reordberend reste ƿunedon.
 * Þuhte me þæt ic ᵹesaƿe syllicre treoƿ
 * on lyft lædan leohte beƿunden,  [5]
 * beama beorhtost. Eall þæt beacen ƿæs
 * beᵹoten mid ᵹolde; ᵹimmas stodon
 * fæᵹere æt foldan sceatum, sƿylce þær fife ƿæron
 * uppe on þam eaxlᵹespanne. Beheoldon þær enᵹel dryhtnes ealle,
 * fæᵹere þurh forðᵹesceaft; ne ƿæs ðær huru fracodes ᵹealᵹa.  [10]
 * Ac hine þær beheoldon haliᵹe ᵹastas,
 * men ofer moldan, ⁊ eall þeos mære ᵹesceaft.
 * Syllic ƿæs se siᵹebeam, ⁊ ic synnum fah,
 * forƿunded mid ƿommum. Geseah ic ƿuldres treoƿ
 * ƿædum ᵹeƿeorðod ƿynnum scinan,  [15]
 * ᵹeᵹyred mid ᵹolde; ᵹimmas hæfdon
 * beƿriᵹen ƿeorðlice Ƿealdenes treoƿ.
 * Hƿæðre ic þurh þæt ᵹold onᵹytan meahte
 * earmra ærᵹeƿin, þæt hit ærest onᵹan
 * sƿætan on þa sƿiðran healfe. Eall ic þæs mid sorᵹum ᵹedrefed.  [20]
 * Forht ic þæs for þære fæᵹran ᵹesyhðe. Geseah ic þæt fuse beacen
 * ƿendan ƿædan ⁊ bleom: hƿilum hit ƿæs mid ƿætan bestemed,
 * besƿyled mid sƿates ᵹanᵹe, Hƿilum mid since ᵹeᵹyrƿed.
 * Hƿæðre ic þær licᵹende lanᵹe hƿile
 * beheold hreoƿceariᵹ Hælendes treoƿ,  [25]
 * oððæt ic ᵹehyrde þæt hit hleoðrode;
 * onᵹan þa ƿord sprecan ƿudu selesta:
 * “Þæt ƿæs ᵹeara iu— ic þæt ᵹyta ᵹeman—
 * þæt ic ƿæs aheaƿen holtes on ende,
 * astyred of stefne minum. Genaman me ðær stranᵹe feondas.  [30]
 * Geƿorhton him þær to ƿæfersyne, heton me heora ƿerᵹas hebban.
 * Bæron me ðær beornas on eaxlum, oððæt hie me on beorᵹ asetton,
 * ᵹefæstnodon me þær feondas ᵹenoᵹe. Geseah ic þa Frean mancynnes
 * efstan elne mycle þæt he me ƿolde on ᵹestiᵹan.
 * Þær ic þa ne dorste ofer Dryhtnes ƿord  [35]
 * buᵹan oððe berstan, þa ic bifian ᵹeseah
 * eorðan sceatas. Ealle ic mihte
 * feondas ᵹefyllan, hƿæðre ic fæste stod.
 * Onᵹyrede hine þa ᵹeonᵹ Hæleð (þæt ƿæs God ælmihtiᵹ),
 * stranᵹ ⁊ stiðmod. Gestah he on ᵹealᵹan heanne,  [40]
 * modiᵹ on maniᵹra ᵹesyhðe, þa he ƿolde mancyn lysan.
 * Bifode ic þa me se Beorn ymbclypte; ne dorste ic hƿæðre buᵹan to eorðan,
 * feallan to foldan sceatum. Ac ic sceolde fæste standan.
 * Rod ƿæs ic aræred; ahof ic ricne Cyninᵹ,
 * heofona Hlaford; hyldan me ne dorste.  [45]